XI. BLOK-STANSIYAGA EGA BO’LGAN ISTE’MOLCHILAR

XI. BLOK-STANSIYAGA EGA BO’LGAN ISTE’MOLCHILAR
BILAN O’ZARO MUNOSABATLAR
155. Yagona elektr energetika tizimining elektr tarmog’iga bevosita yoki iste’molchilarning elektr tarmoqlari orqali ulangan iste’molchilarning elektr stansiyalari blok-stansiyalar hisoblanadi. Ular o’zaro kelishilgan ish rejimiga rioya qilishlari hamda tizim operatorining va yuqori operativ-dispetcherlik xizmatlarining ko’rsatmalari va farmoyishlariga bo’ysunishlari shart.
Blok-stansiyalar bo’yicha elektr energiyasi ishlab chiqarishning yillik hajmlari va blok-stansiyalar tomonidan yagona elektr energetika tizimiga elektr energiyasi yetkazib berishning yillik hajmlari "O’zbekenergo" davlat-aksiyadorlik kompaniyasi bilan blok-stansiya o’rtasidagi shartnoma bilan tasdiqlanadi va rasmiylashtiriladi.
156. "O’zbekenergo" davlat-aksiyadorlik kompaniyasi elektr energiyasi yetkazib berishning shartnomada kelishilgan oylik miqdoriga muvofiq blok-stansiyaga har bir sutka uchun yuklamaning va yagona elektr energetikasi tizimiga elektr energiyasi yetkazib berishning jadvalini belgilaydi.
Blok-stansiya tomonidan yuklama dispetcherlik jadvalida belgilangan miqdordan kamaytirilsa, "O’zbekenergo" davlat-aksiyadorlik kompaniyasi blok-stansiyaga ega bo’lgan sanoat va idoraviy iste’molchilar bo’yicha, blok-stansiya tomonidan yuklama kamaytirilgan miqdorda quvvatga cheklashlar kiritish huquqiga ega, blok-stansiya yuklamasining kamayishiga fors-major vaziyatlar sabab bo’lgan holatlar bundan mustasno.
157. Yagona elektr energetika tizimiga yetkazib beriladigan, shuningdek hududiy elektr tarmoqlari korxonasidan iste’mol qilinadigan aktiv elektr energiyasini hisobga olish blok-stansiya tomonidan balans bo’yicha mansublik chegarasida o’rnatilgan, aktiv elektr energiyasini qabul qilish va yetkazib berishni alohida-alohida qayd etadigan hisobga olish priborlari bilan amalga oshiriladi.
Blok-stansiyaga tegishli bo’lgan elektr tarmog’i xo’jaligi obyektlarida elektr energiyasini yagona elektr energetika tizimiga yetkazib berishdagi hamda hududiy elektr tarmoqlari korxonalaridan olishdagi texnologik sarflari blok-stansiya hisobiga tegishli bo’ladi.
158. Blok-stansiyaga ega bo’lgan iste’molchi hisob-kitoblarni:
"O’zbekenergo" davlat-aksiyadorlik kompaniyasi bilan - yagona elektr energetika tizimiga yetkazib berilgan elektr energiyasi uchun;
hududiy elektr tarmoqlari bilan - hududiy elektr tarmoqlari korxonasidan olingan elektr energiyasi uchun tuzilgan shartnomalar asosida amalga oshiradi.
159. Yetkazib beriladigan va iste’mol qilinadigan elektr energiyasi uchun blok-stansiyalar bilan hisob-kitoblar belgilangan tartibda tasdiqlangan tariflar bo’yicha amalga oshiriladi.
160. Hisob-kitob davrida yagona elektr energetika tizimiga blok-stansiya aybi bilan to’liq yetkazib berilmagan elektr energiyasi miqdori shartnomada belgilangan elektr energiyasi hajmi bilan yagona elektr energetika tarmog’iga amalda yetkazib berilgan elektr energiyasi o’rtasidagi tafovut bo’yicha aniqlanadi.
161. Blok-stansiya fors-major holatlari tufayli elektr energiyasi yetkazib berishdagi tanaffuslar uchun javob bermaydi.
"O’zbekiston Respublikasi qonun hujjatlari to’plami", 2009 yil, 35-son, 382-modda.
|